Мэремыкъуэ зэкъуэшищым я уэрам
Псынабэ къуажэм и Ветеранхэм я советыр хэплъэжащ илъэс кIуам зэфIагъэкIа лэжьыгъэм.
Зауэм хэтахэм, а зэманым лэжьахэм къищынэмыщIауэ пенсионерхэри, ныкъуэдыкъуагъ зыбгъэдэлъ жылагъуэдэсхэри къызэщIэзыубыдэ мы зэгухьэныгъэм нобэ цIыху 402-м и нэIэ тетщ.
2015 гъэм и кIыхьагъкIэ Советым хэтхэр абыхэм я унэ кIуэуэрэ я Iуэху зытетым зыщагъэгъуэзащ икIи щIыпIэ администрацэр къакъуэту дэIэпыкъуэгъу нэхъ хуэныкъуэхэм ерыскъы зэмылIэужьыгъуэхэр (кIэртIоф, нартыху ) хурагъэшащ.
Жылэм дэсщ зи ныбжьыр илъэс 80-м фIэкIа цIыху 35-рэ, илъэс 90-95 ныбжьым иту 2-рэ. Абыхэм ящыщу нэхъ къарууншэхэмрэ дэIэпыкъуэгъуншэхэмрэ социальнэ лэжьакIуэхэр якIэлъоплъ.
ТекIуэныгъэ Иныр илъэс 70 щрикъум ирихьэлIэу фэеплъ пхъэбгъу хуагъэуващ 1941-1945 гъэхэм хъыбарыншэу зауэм хэкIуэда я къуа- жэгъухэм. Къуажэ уэрамхэм ящыщ зым зауэм хэкIуэда Мэремыкъуэ зэкъуэшищым (Къарахъэ, ФIыцIэ, Къэралбий) я цIэр фIащащ.
Зэгухьэныгъэм хэтхэм лэжьыгъэ хъарзынэ ирагъэкIуэкI къуажэдэс щIалэгъуалэр гъэсэным теухуауэ. Дызытехьа 2016 гъэми а Iуэху щхьэпэхэм пащэну я мурадщ.
ТЕУВЭ Алексей,
Ветеранхэм я советым и тхьэмадэ.
